ศก.ทรุดตัวลุ้นลดดอก
ธปท.ชี้ผลกระทบน้ำท่วมเศรษฐกิจทรุดต่ำกว่า 2.6% รายได้ท่องเที่ยววูบ ลุ้น กนง.ลดดอกเบี้ย
30 ต.ค. 2565

ธปท.ชี้ผลกระทบน้ำท่วมเศรษฐกิจทรุดต่ำกว่า 2.6% รายได้ท่องเที่ยววูบ ลุ้น กนง.ลดดอกเบี้ย
นางสุชาดา กิระกุล รองผู้ว่าการด้านเสถียรภาพการเงิน ธนาคารแห่งประเทศไทย (ธปท.) เปิดเผยว่า สถานการณ์น้ำท่วมที่ได้ขยายวงกินพื้นที่ กทม.เป็นบริเวณกว้างมากขึ้น ส่งผลให้ความเสียหายต่อเศรษฐกิจเพิ่มขึ้น กระทบต่อภาคการผลิตทั้งในพื้นที่น้ำท่วมและธุรกิจต่อเนื่อง โดยเฉพาะการท่องเที่ยวและบริการที่ต้องหยุดชะงักในฤดูกาลท่องเที่ยวเดือน พ.ย.-ธ.ค.นี้
ผู้บริหาร ธปท. กล่าวว่า ในเบื้องต้นประเมินว่ารายได้จากการท่องเที่ยวและบริการจะหายไปร่วม 2 หมื่นล้านบาท คิดเป็นจำนวนนักท่องเที่ยวที่คาดว่าจะหายไป 7-8 แสนคน ส่งผลให้อัตราการขยายตัวทางเศรษฐกิจในไตรมาส 4 ปีนี้น่าจะติดลบเมื่อเทียบกับไตรมาสก่อนหน้าที่ได้คาดการณ์ว่าติดลบ 1.9% เพราะความเสียหายเพิ่มขึ้นเป็น 1.5 แสนล้านบาท จากเดิม 1.1 แสนล้านบาท ดังนั้นเศรษฐกิจในปี 2554 น่าจะปรับลดลงมากกว่าที่ ธปท.ได้คาดไว้ถึง 2.6% 
“การตัดสินใจคงดอกเบี้ยนโยบายของคณะกรรมการนโยบายการเงิน (กนง.) ในครั้งที่ผ่านมาไว้ที่ 3.5% จากที่ได้ปรับขึ้นต่อเนื่อง 8-9 ครั้ง จึงถือเป็นการส่งสัญญาณค่อนข้างแรงแล้วว่า กนง.ได้นำปัจจัยต่างๆ ล่าสุดมาคำนวณ ซึ่งขณะนี้ทั้งปัจจัยเสี่ยงจากการชะลอตัวของเศรษฐกิจโลก และผลกระทบจากน้ำท่วมที่เกิดขึ้นร้ายแรงกว่าที่คาด และมีแนวโน้มจะส่งผลกระทบอัตราการขยายตัวทางเศรษฐกิจมากขึ้น กนง. จึงต้องนำมาประกอบการตัดสินใจใช้อัตราดอกเบี้ยนโยบายในวันที่ 30 พ.ย.นี้ว่าจะคงหรือลดลง เพื่อเอื้อต่อการฟื้นฟูเศรษฐกิจของประเทศ” นางสุชาดา กล่าว
นางสุชาดา ยอมรับว่า มหันตภัยน้ำท่วมครั้งนี้จะส่งผลกระทบต่อเศรษฐกิจโลกในระดับหนึ่ง เพราะไทยอยู่ในฐานะผู้รับจ้างผลิตเพื่อส่งออกไปยังประเทศต่างๆ เช่น ญี่ปุ่น แต่ก็ขึ้นอยู่กับมาตรการรองรับ และแผนบริการจัดการน้ำในระยะต่อไปของรัฐบาลว่าจะสร้างความมั่นใจต่อนักลงทุนได้มากแค่ไหน แต่เศรษฐกิจในปี 2555 จะมีแรงขับเคลื่อนจากการใช้จ่ายในประเทศ การลงทุนจากภาครัฐและเอกชน เพื่อฟื้นฟูประเทศ
อย่างไรก็ตาม ธปท.เชื่อว่าไทยยังคงเป็นประเทศที่นักลงทุนต่างชาติสนใจเข้ามาลงทุน เพราะมาตรการภาษีที่จูงใจ และเชื่อว่านักลงทุนต่างชาติส่วนใหญ่จะยังไม่ย้ายฐานการผลิต โดยเฉพาะญี่ปุ่นที่มีสัดส่วนการลงทุนโดยตรงในไทย 31.4% สิงคโปร์ 12.7% และสหรัฐ 7.9% โดยในครึ่งปีแรกมีมูลค่าถึง 3,420 ล้านเหรียญสหรัฐ จากการลงทุนโดยตรงในไทยทั้งสิ้น 141,763 ล้านเหรียญสหรัฐ
กระทรวงการคลัง ประเมินว่า เศรษฐกิจจะหดตัวลงจาก 4.1% เหลือ 2.7% ธนาคารโลก ประเมินว่า ความเสียหายจะมากกว่า 12 แสนล้านบาท เศรษฐกิจหดตัวลง 2% จากที่คาดว่าจะเติบโต 3.7%
ส่วนเศรษฐกิจไทยในปี 2555 คาดว่าน่าจะขยายตัวได้สูงกว่าที่ธนาคารโลกคาดการณ์ไว้ที่ 4.2% เนื่องจากจะมีการฟื้นฟูน้ำท่วมทั้งโครงสร้างพื้นฐาน ที่อยู่อาศัย ซึ่งจะช่วยเพิ่มกิจกรรมเศรษฐกิจในประเทศให้ขยายตัวได้มาก
ด้านสถาบันวิจัยเพื่อการพัฒนาประเทศไทย(ทีดีอาร์ไอ) ประเมินว่า น้ำท่วมทำให้เศรษฐกิจลดลง 12% โดยขึ้นอยู่ว่าน้ำท่วมขยายวงกว้างและท่วมเป็นเวลานานขนาดไหน